EUROOPAN PARLAMENTIN PÄÄTÖSLAUSELMA (EU) 2019/1427,

annettu 26 päivänä maaliskuuta 2019,

joka sisältää huomautukset, jotka ovat erottamaton osa päätöstä vastuuvapauden myöntämisestä Euroopan unionin yleisen talousarvion toteuttamisesta varainhoitovuonna 2017, pääluokka VI – Euroopan talous- ja sosiaalikomitea

EUROOPAN PARLAMENTTI, joka

on kiinnostunut komitean työvaliokunnan perustaman tilapäisen työryhmän työstä, joka koskee komitean tulevaisuutta, ja toteaa, että työryhmän tavoitteena on kehittää uusi visio komitealle ja sen roolille muuttuvassa unionissa; panee merkille, että ryhmä toimitti raporttinsa heinäkuussa 2017 ja että siihen sisältyy ehdotuksia työmenetelmistä ja sisäisestä organisaatiosta; toteaa, että raportissa esitetyt ajatukset johtavat vähitellen konkreettisiin toimiin, ja pyytää komiteaa antamaan lisätietoja seuraavassa vuotuisessa toimintakertomuksessaan;

on tyytyväinen komitean saavutuksiin viestintätoimissa, joiden tavoitteena on lisätä sen näkyvyyttä ja huomiota tiedotusvälineissä, mukaan lukien näkyvyyden lisääminen sosiaalisessa mediassa; pitää erityisen myönteisenä 27 jäsenvaltiossa järjestettyjä paikallisia keskustelutilaisuuksia, jotka liittyivät komission pohdintaan Euroopan tulevaisuudesta, sekä muita kulttuuritapahtumia ja 221:ä Going Local -tapahtumaa;

panee merkille, että komitean työvaliokunta hyväksyi kiinteistöstrategian 17. lokakuuta 2017 ja alueiden komitean työvaliokunta hyväksyi sen 29. marraskuuta 2017; toteaa kiinteistöstrategian luovan puitteet mahdollisille tuleville kiinteistöpolitiikkaa koskeville päätöksille ja sisältävän joukon ohjaavia kiinteistöalan periaatteita; toteaa, että vuoden 2021 jälkeisen kiinteistöpolitiikan valmistelemiseksi on määritetty ja tutkittu useita ennusteita ja että etusijalle on asetettu ennusteet, joihin sisältyy VMA-rakennuksen käytön jatkaminen; pyytää saada tietoja komission kanssa meneillään olevista neuvotteluista, jotka koskevat VMA-rakennuksen käytön jatkamista; kannustaa komiteaa arvioimaan yhdessä alueiden komitean kanssa mahdollisia peruskorjaustarpeita ja laatimaan kustannusarvion ennusteelle, jonka mukaan komiteat ottavat käyttöön koko VMA-rakennuksen;

suhtautuu myönteisesti komitean ja alueiden komitean välisen yhteistyön avulla saavutettuihin ympäristöasioiden hallintajärjestelmän tuloksiin; pitää myönteisinä eri aloilla aikaan saatuja huomattavia säästöjä, kun muun muassa sähkönkulutus väheni 11 prosenttia, kaasunkulutus 15 prosenttia, paperin kulutus 11 prosenttia ja jätteiden syntyminen 13 prosenttia; on tyytyväinen siihen, että komitea sai yhdessä alueiden komitean kanssa Brysselin alueen myöntämän Label Good Food -merkinnän, joka on osoitus siitä, että komiteoiden henkilöstöruokaloita hallinnoidaan kestävällä tavalla;

suhtautuu myönteisesti komitean aloitteeseen käynnistää vuoden 2016 lopussa henkilöstökysely psykososiaalisista riskeistä, jotta se voi seurata henkilöstönsä käsitystä stressiin liittyvistä kysymyksistä; pitää myönteisenä tällaista tiivistä seurantaa ja toimia johdon ja henkilöstön tietoisuuden lisäämiseksi, kuten lokakuussa 2017 järjestettyä työturvallisuuden ja työterveyden teemaviikkoa; kehottaa komiteaa jatkamaan toimiaan tässä yhteydessä, sillä poissaoloaste on noussut 4 prosentista vuonna 2015 yhteensä 5,5 prosenttiin vuonna 2017, ja kehottaa toteuttamaan kaikki tarvittavat toimenpiteet henkilöstönsä hyvinvoinnin varmistamiseksi; panee tässä yhteydessä merkille, että satunnaisen etätyön osuus oli 62,5 prosenttia vuonna 2016 ja se on vähentynyt 47,6 prosenttiin vuonna 2017;

korostaa, että talous- ja sosiaalikomitea pyrkii vakiinnuttamaan virkamieskunnan eettistä ja kunnioittavaa käyttämistä koskevat lakisääteiset ja sisäiset säännöt; on tyytyväinen siihen, että ne kattavat sosiaalisen median käytön, tietoteknisen järjestelmän ja tietosuojan kaltaiset näkökohdat; panee merkille toimet, joita komitea toteuttaa yhdessä alueiden komitean vastaavien yksiköiden kanssa sääntöjen soveltamiseksi henkilöstöön johdonmukaisesti etenkin, kun on kyse yhteisissä yksiköissä toimivista kollegoista; kehottaa komiteaa antamaan säännöllisesti ajan tasalla olevaa tietoa uusista kattavista etiikkaa ja lahjomattomuutta koskevista puitteista;

32.

ottaa huomioon, että komitean jäsenillä on erilaiset ammatilliset taustat ja että he ovat voineet tottua erilaisiin hallintokulttuureihin; panee merkille, että jäsenten poliittiseen toimintaan liittyy myös tiettyjä hallintotehtäviä, sillä heidän työtään on tukemassa heidän oma henkilöstönsä ja pääsihteeristön henkilöstö; korostaa, että jäsenten on aiheellista tutustua unionin toimielinten hallintokulttuurin periaatteisiin, jotta voidaan varmistaa ihmisarvo ja kunnioitus työpaikalla;